Lugu algab Soomest, kuhu noor eneseotsingutel ajakirjanik pärast kooli lõpetamist Soomet tutvustava programmi raames sattunud on. Seal kohtab ta säravate silmadega kaunist ja maailma näinud eesti neiut Eppu ning tagasiteed enam pole. Pärast koosveedetud päeva Tallinnas ja mõnda  nädalat Londonis (kus veedetakse lõbusalt aega passivõltsijate ja muude värvikate tegelastega), kolivad noored Tallinna ühte väikesesse korterisse ning Eesti seiklused võivad alata: lugejateni tuuakse hirmnaljakad seigad Eesti eluoluga tutvumisest, Epu sugulastega kohtumine, aprillirahutused, paar reisi Ameerikasse, abielu ning selleks korraks (tegu on õnneks alles raamatu esimese osaga) lõpeb särtsakas jutustus juba väikese Liisi, Roosi, Mari, Pauli, Martini või Peetri ootamisega. Ehk saab siis järgmises  osas teada, kuidas kõik on läinud ja millised seiklused need kolm huvitavat inimest siin Eestimaa pinnal (või Ameerikas või Indias või Gröönimaal või hoopis mingis muus paigas) läbi on teinud.